
Text rozhodnutia
Súd: Krajský súd Bratislava Spisová značka: 9Co/356/2015 Identifikačné číslo súdneho spisu: 1314209267 Dátum vydania rozhodnutia: 13. 10. 2016 Meno a priezvisko sudcu, VSÚ: JUDr. Magdaléna Floreková ECLI: ECLI:SK:KSBA:2016:1314209267.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Magdalény Florekovej a členov senátu JUDr. Romana Huszára a JUDr. Zuzany Posluchovej v právnej veci žalobcu: Š. A., G. G., K. XX, proti žalovanému: Novbyt, s.r.o., bytom Bratislava, Hálkova 11, IČO : 31369332, zastúpená JUDr. Milošom Barbušom, advokátom, Bratislava, Štúrova 13, o zaplatenie 509,46 € a vrátenie finančných prostriedkov do fondu opráv, na odvolanie žalobcu proti rozsudku Okresného súdu Bratislava III zo dňa 27. 1. 2015 č.k. 11C/121/2014 - 48 a na odvolanie žalobcu proti uzneseniu Okresného súdu Bratislava III zo dňa 16. 6. 2015 č.k. 11C/121/2014 - 65, takto r o z h o d o l : Odvolací súd napadnutý rozsudok súdu prvej inštancie p o t v r d z u j e. Napadnuté uznesenie súdu prvej inštancie zo dňa 16. 6. 2015 č.k. 11C/121/2014 - 65 z m e ň u j e tak, že žalobca je p o v i n n ý zaplatiť súdny poplatok za rozšírenie návrhu v sume 43 € a súdny poplatok za odvolanie v sume 73,50 € v lehote 3 dní od právoplatnosti rozsudku. Žalovanému p r i z n á v a právo na náhradu trov odvolacieho konania v rozsahu 100 %. o d ô v o d n e n i e : / Napadnutým rozsudkom súd prvej inštancie zamietol žalobu, ktorou sa žalobca voči žalovanému domáhal zaplatenia sumy 509,46 €, titulom nevrátených preplatkov z ročného vyúčtovania mesačných preddavkov za roky 2006, 2007 a 2008. Ďalej sa domáhal uloženia povinnosti žalovanému, aby vrátil finančné prostriedky odčerpané na trovy zástupcu v súdnom konaní vedenom na Okresnom súde Bratislava III pod sp. zn. 19C/95/2003 vo výške 859,70 € a sumu 221,30 € použitých na úhradu trov štátu. 2/ V odôvodnení svojho rozsudku súd prvej inštancie uviedol, že vykonaným dokazovaním dospel k záveru, že žaloba žalobcu nie je dôvodná. Žalobca žiadal, aby súd žalovaného zaviazal povinnosťou zaplatiť mu sumu 509,46 € z titulu nevyplatených preplatkov za roky 2006, 2007 a 2008. Žalovaný voči tomuto nároku vzniesol námietku premlčania, ktorú súd prvej inštancie posúdil ako opodstatnenú. Žalobca tvrdil, že v konaní vedenom pod sp. zn. 19C/95/2003 boli neprávom započítané jeho preddavky; avšak v označenom konaní súd rozhodoval o zaplatení nedoplatku žalobcu za rok 2002 a časť roku 2003. V uvedenom konaní neboli riešené ani zálohové platby, ani nedoplatky či preplatky za roky 2006, 2007 a 2008. Žalobu na vrátenie preplatkov za roky 2006, 2007 a 2008 podal žalobca na súde dňa 17. 4. 2014, z čoho je zrejmé, že ním uplatnené právo na vrátenie preplatkov za tieto roky je premlčané, s poukazom na ust. § 100, § 101 Obč. zák. vzhľadom na záver o premlčaní práva na vrátenie preplatkov sa súd prvej inštancie už ďalej nezaoberal jeho dôvodnosťou. 3/ V prípade žaloby žalobcu v časti o uloženie povinnosti žalovanému vrátiť do fondu opráv finančné prostriedky použité na úhradu trov právneho zastúpenia a trov štátu v konaní vedenom pod sp. zn. 19C/95/2003, túto vyhodnotil súd prvej inštancie ako neopodstatnenú. Žalobca je jedným z viacerých vlastníkov bytov a nebytových priestorov v bytovom dome a svojich práv sa môže domáhať prostredníctvom rozhodovania na schôdzi vlastníkov bytov a nebytových priestorov, kde môže vznášať aj prípadné sťažnosti na spôsob hospodárenia s fondom opráv. Aktívne legitimovaným na podanie takejto žaloby by nebol len samotný žalobca, ale všetci vlastníci bytov a nebytových priestorov v bytovom dome. Žalobca sám nemá mandát na to, aby sa domáhal vrátenia uvedených finančných prostriedkov do fondu opráv. Navyše v konaní nebolo preukázané, že by tieto prostriedky boli vyplatené neoprávnene ( § 10 ods. 1, 2, 3, 3 zákona č. 182/1993 Z.z. ). 4/ Rozhodnutie o trovách konania odôvodnil súd prvej inštancie ust. § 142 ods. 1 v spojení s § 151 ods. 1, 2 O.s.p. ( účinného do 30. 6. 2016 ). V konaní úspešný žalovaný si v zákonnej lehote troch pracovných dní od vyhlásenia rozhodnutia trovy právneho zastúpenia v konaní nevyčíslil a zo spisu iné trovy žalovaného nevyplynuli. Preto súd prvej inštancie rozhodol tak, že žalovanému náhradu trov konania nepriznal. 5/ Uvedený rozsudok napadol v zákonnej lehote odvolaním žalobca, v celom rozsahu, domáhajúc sa jeho zmeny a vyhovenia jeho žalobe. Vytýkal súdu prvej inštancie nesprávne právne posúdenie veci v otázke vznesenej námietky premlčania jeho uplatneného práva. Poukazoval na to, že súdne konanie vo veci sp. zn. 19C/95/2003 skončilo dňa 18. 4. 2012, pričom on žalobu v tejto veci podal na súde dňa 17. 4. 2014, čo je menej ako dva roky. On nemohol uplatňovať vrátenie preplatkov za roky 2006 až 2008 počas konania vedeného pod sp. zn. 19C/95/2003, nakoľko konanie v tom čase ešte nebolo ukončené. Žalovaný trval aj na dôvodnosti jeho žaloby v časti o uloženie povinnosti žalovanému vrátiť do fondu opráv prostriedky čerpané na úhradu trov právneho zastúpenia v sume 719 €, vyplatené na základe rozsudku v súdnom konaní sp. zn. 19C/95/2003. Uvedené konanie viedol s právnickou osobou Novbyt, s.r.o. vo svojom mene, a preto mal aj trovy zaplatiť za seba a nie z Fondu opráv spoluvlastníkov, nakoľko ide o sumu prevyšujúcu trestnoprávnu zodpovednosť, oprávňuje ho to ako domového dôverníka ( zástupcu vlastníkov ) podávať návrh na súd. 6/ Na odvolanie žalobcu sa žalovaný nevyjadril. 7/ Podľa § 470 ods. 1 prechodných ustanovení zákona č. 160/2015 Z.z. Civilný sporový poriadok platného a účinného od 1.7.2016 / ďalej len CSP / ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 8/ Odvolací súd s poukazom na vyššie uvedené ustanovenie CSP preskúmal a prejednal vec v rozsahu podaného odvolania v zmysle § 379 a § 380 ods. 1 CSP bez nariadenia odvolacieho pojednávania (rozsudok bol odvolacím súdom verejne vyhlásený podľa § 378 ods. 1 a § 219 ods. 3 CSP) a dospel k záveru, že odvolanie žalobcu nie je dôvodné. 9/ Po oboznámením sa s obsahom spisu má odvolací súd zato, že súd prvej inštancie vzhľadom na vykonané dokazovanie riadne zistil skutkový stav veci v zmysle § 215 ods. 1 CSP. Prvostupňový súd správne dospel k záveru, že právo žalobcu na vrátenie preplatkov za roky 2006, 2007 a 2008, uplatnené žalobou podanou na súde až dňa 17. 4. 2014 je premlčané, nakoľko nebolo uplatnené vo všeobecnej trojročnej premlčacej dobe ( § 100, § 101 Obč. zák. ). V konaní vedenom na Okresnom súde Bratislava III pod sp. zn. 19C/95/2003 sa riešil nedoplatok žalobcu za rok 2002 a časť roku 2003, predmetom konania neboli preplatky žalobcu vzniknuté z vyúčtovania nákladov za roky 2006 až 2008. Keďže žalovaný v konaní vzniesol námietku premlčania uplatneného práva, súd prvej inštancie na vznesenú námietku musel prihliadať a uplatnené právo ako premlčané nemohol žalobcovi priznať. Rovnako je správny právny záver súdu prvej inštancie o tom, že žalobca ako jeden z viacerých vlastníkov bytov a nebytových priestorov v bytovom dome na Pluhovej ul. 75 - 77 v Bratislave nie je vecne aktívne legitimovaný podať sám žalobu na vrátenie peňažného plnenia do Fondu opráv predmetného bytového domu; takéto oprávnenie mu neprislúcha ani ako zástupcovi vlastníkov ( domovému dôverníkovi ). Aktívne vecne legitimovaní na podanie takejto žaloby by boli len všetci vlastníci bytov a nebytových priestorov v danom bytovom dome; takéto právo - týkajúce sa hospodárenia s finančnými prostriedkami vo fonde - si nemôže žalobca „uzurpovať“ sám ( § 10 zák.č. 182/1993 Z.z. ). Svoje rozhodnutie súd prvej inštancie aj patričným spôsobom odôvodnil ( § 220 ods. 2, CSP ); odvolací súd sa v zmysle § 387 ods. 2 CSP v plnom rozsahu stotožnil s odôvodnením napadnutého rozhodnutia. 10/ Odvolací súd z uvedených dôvodov napadnutý rozsudok súdu prvej inštancie ako vecne správny potvrdil, včítane vecne správneho výroku o trovách konania ( § 387 ods. 1, 2 CSP ). 11/ Napadnutým uznesením zo dňa 16. 6. 2015 č.k. 11C/121/2014 - 65 súd prvej inštancie uložil žalobcovi povinnosť zaplatiť v lehote 10 dní od jeho doručenia súdny doplatok za rozšírenie návrhu vo výške 99,50 € a tiež súdny poplatok za odvolanie proti rozsudku vo výške 130 €, spolu titulom súdnych poplatkov sumu 229,50 €, s poukazom na pol. 1 písm. b/ Sadzobníka súdnych poplatkov, ako prílohy zákona č. 71/1002 Zb. o súdnych poplatkoch. 12/ Uvedené uznesenie napadol v zákonom stanovenej lehote odvolaním žalobca, v celom rozsahu, domáhajúc sa jeho zmeny. Namietal, že súd prvej inštancie vyrubil výšku súdnych poplatkov nesprávne. Poukazoval na to, že súdny doplatok vo výške 99,50 € mu bol nesprávne stanovený za rozšírenie žalobného návrhu, nakoľko nejde o predmet konania, ktorý by nebolo možné oceniť peniazmi. Vymáhaná suma za trovy konania je známa - 719 €, z čoho súdny doplatok predstavuje čiastku 43,14 €. Nesprávne bol vyrubený aj súdny poplatok 130 € za ním podané odvolanie. On sa odvolával čo do sumy 509,46 € + 719 €, t.j. výška poplatku predstavuje 30,50 € + 43.14 €, spolu 73,64 €. Potom úhrnom jeho poplatková povinnosť činí 116,78 € ( 43,14 € + 73,64 € ) namiesto nesprávnej sumy 229,50 €. 13/ Odvolací súd preskúmal vec v napadnutom rozsahu, bez nariadenia odvolacieho pojednávania ( § 470 ods. 1, § 379 a § 380 ods. 1 CSP ) a dospel k záveru, že odvolaniu žalobcu je nutné priznať úspech. 14/ V danom prípade súdny doplatok za rozšírenie žalobného návrhu bolo nutné odvíjať od skutočnosti, že predmet konania je oceniteľný peniazmi , keďže predstavuje sumu 719 € v zmysle doplnenej žaloby zo dňa 16. 1. 2015 ), z ktorej 6 % podľa položky 1 písm. a/ Sadzobníka súdnych poplatkov predstavuje súdny doplatok vo výške 43 € ( súdny doplatok sa zaokrúhľuje podľa § 7 ods. 11 písm. a/ zákona č. 71/1992 Zb. ). V prípade súdneho poplatku za odvolanie tento bolo potrebné vyrubiť z predmetu odvolacieho konania 509,46 € + 719 €, t.j. spolu 1.228,46 €. Základ poplatku za podľa § 7 ods. 11 zák. č. 71/1992 Zb. zaokrúhľuje na celé eurá nadol, t.j. na sumu 1.228 €, z čoho potom 6 % ( položka 1 písm. a/ Sadzobníka ) predstavuje 73,68 €, po zaokrúhlení v zmysle § 7 ods. 11 písm. c/ zák.č. 71/1992 Zb. je výška súdneho poplatku za odvolanie v prejednávanej právnej veci 73,50 €. Poplatková povinnosť žalobcu úhrnom ( doplatok za rozšírenie žalobného návrhu + súdny poplatok za podané odvolanie ) tak predstavuje sumu 116,50 € ( 43 € + 73,50 € ). 15/ Odvolací súd z týchto dôvodov napadnuté uznesenie súdu prvej inštancie zmenil tak, ako je uvedené vo výroku rozsudku ( § 388 CSP ). 16/ O nároku na náhradu trov odvolacieho konania rozhodol odvolací súd v zmysle § 396 ods. 1, § 262 ods. 1 v spojení s ustanovením § 255 ods. 1 CSP. Žalovaný mal v odvolacom konaní plný úspech, preto mu vzniklo právo na náhradu trov odvolacieho konania v plnom rozsahu. O výške náhrady trov odvolacieho konania v zmysle § 262 ods. 2 CSP rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením. 17/ Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších zákonov, § 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa ( § 419 C.s.p. ). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, c/ strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d/ v tej istej veci sa už prv právoplatne rozhodlo alebo v tej istej veci sa už prv začalo konanie, e/ rozhodoval vylúčený sudca alebo nesprávne obsadený súd, alebo f/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri riešení ktorej sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne ( § 421 ods. 1 C.s.p. ). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ ( § 422 ods.1 C.s.p. ). Dovolanie môže podať strana, v ktorej neprospech bolo rozhodnutie vydané ( § 424 C.s.p. ). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii ( § 427 ods.1 prvá veta C.s.p. ). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde ( § 427 ods.2 C.s.p. ). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom ( § 429 ods. 1 C.s.p. ). Povinnosť podľa odseku 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa( § 429 ods.2 C.s.p. ). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení ( § 431 ods.1 C.s.p. ). Dovolací dôvod sa vymedzí tak, že dovolateľ uvedie, v čom spočíva táto vada ( § 431 ods.2 C.s.p. ). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci ( § 432 ods. 1 C.s.p. ). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia ( § 432 ods.2 C.s.p. ).

